പാകിസ്താനില് മുഹമ്മദലി ജിന്നയുടെ പ്രതിമ ബോംബെറിഞ്ഞു തകര്ത്തു ഇസ്ലാമാബാദ് : പാകിസ്താനില് രാഷ്ട്രപിതാവ് മുഹമ്മദലി ജിന്നയുടെ പ്രതിമ അജ്ഞാതര് ബോംബെറിഞ്ഞു തകര്ത്തു. ബലൂചിസ്ഥാനിലെ ഗ്വാദര് തീര പ്രദേശത്താണ് സംഭവം. പ്രതിമയ്ക്ക് നേരേ ബോംബെറിയുകയോ ഗ്രനേഡ് എറിയുകയോ ആണ് ചെയ്തതെന്ന് പോലീസ് വ്യക്തമാക്കുന്നു. ഗ്വാദറിലെ മറൈന് ഡ്രൈവിലാണ് പ്രതിമ സ്ഥാപിച്ചിരുന്നത്. പ്രതിമ പൂര്ണമായും തകര്ക്കപ്പെട്ടു. ബോംബ് സ്ഫോടനത്തില് ആര്ക്കും അപായമുണ്ടായതായി റിപ്പോര്ട്ടില്ല. പ്രദേശത്ത് ആളുകളെ ഒഴിപ്പിച്ച പോലീസ് അന്വേഷണം ആരംഭിച്ചു. ഈ വര്ഷമാണ് പ്രതിമ പണികഴിപ്പിച്ചത്. ബലൂച് ലിബറേഷന് ആര്മി ഉത്തരവാദിത്വം ഏറ്റെടുത്തതായാണ് റിപ്പോര്ട്ടുകള്. സംഭവത്തില് ഉത്തരവാദികളായവരെ എത്രയും വേഗം അറസ്റ്റ് ചെയ്യണമെന്ന് ബലൂച് സെനറ്റര് സര്ഫ്രാസ് ബുഗ്തി ആവശ്യപ്പെട്ടു. പാകിസ്താന്റെ ആദര്ശത്തിനെതിരേയുള്ള ആക്രമണമാണിതെന്ന് അദ്ദേഹം വ്യക്തമാക്കി. മുഹമ്മദലി ജിന്ന അവസാനം താമസിച്ചിരുന്ന വീടും ബലൂച് ലിബറേഷന് ആര്മി പൊളിച്ചിരുന്നു. കാവല്ക്കാരെ ആക്രമിച്ചതിനു ശേഷമാണ് അന്ന് കെട്ടിടം പൊളിച്ചത്. അഞ്ച് ബോംബുകള് സ്ഥാപിച്ച ബലൂച് പ്രവര്ത്തകര് കെട്ടിടത്തിന് തീവെക്കുകയും ചെയ്തു. കെട്ടിടത്തില് ഉയര്ത്തിയിരുന്ന പാകിസ്താന് കൊടി അഴിച്ചു മാറ്റി ബലൂച് സ്വതന്ത്ര പതാക ഉയര്ത്തുകയും ചെയ്തിരുന്നു.